На основу члана 25б став 1. Закона о финансијској подршци породици са децом („Службени гласник РС”, бр. 113/17, 50/18, 46/21 – УС, 51/21 – УС, 53/21 – УС, 66/21 и 130/21), члана 8. Закона о буџету Републике Србије за 2022. годину („Службени гласник РС”, број 110/21) и члана 17. став 1. и члана 43. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

**ОДЛУКУ**

**о износу новчаних средстава за остваривање права на новчана средства за изградњу, учешће у куповини, односно куповину породично-стамбене зграде или стана по основу рођења детета у 2022. години**

"Службени гласник РС", број 25 од 19. фебруара 2022.

1. Овом одлуком се одређују износи за остваривање права на изградњу, учешће у куповини, односно куповину породично-стамбене зграде (у даљем тексту: кућа) или стана по основу рођења детета у 2022. години.

Новчана средства за исплату права обезбеђују се, у складу са Законом, у буџету Републике Србије за сваку буџетску годину појединачно и бесповратна су.

2. Право на новчана средства за изградњу, учешће у куповини, односно куповину куће или стана по основу рођења детета у 2022. години, може остварити подносилац захтева, и то:

1) за изградњу куће у јединицама локалне самоуправе која су утврђена као девастирана подручја у складу са прописом којим се утврђује развијеност региона и јединица локалне самоуправе у висини 50% вредности радова на изградњи куће на основу техничког описа са пописом радова и предмером и предрачуном радова који је оверен од стране одговорног пројектанта;

2) за изградњу куће у осталим јединицама локалне самоуправе – у висини 20% вредности радова на изградњи куће на основу техничког описа са пописом радова и предмером и предрачуном радова који је оверен од стране одговорног пројектанта;

3) за куповину куће или стана – у висини 20% вредности непокретности процењене од стране надлежног пореског органа, а највише у износу од 20% купопродајне цене утврђене предуговором о купопродаји непокретности;

4) за учешће у куповини куће или стана путем стамбеног кредита – у износу од 20% процењене вредности непокретности на основу које се одобрава кредит, а највише у износу од 20% купопродајне цене утврђене предуговором о купопродаји непокретности.

3. Максимални износ средстава који се може одобрити за намене из тачке 2. ове одлуке је 20.000 евра.

Динарска противвредност износа одређује се по званичном средњем курсу Народне банке Србије на дан исплате.

4. Средства за намене из тачке 2. ове одлуке обезбедиће се из средстава обезбеђених Законом о буџету Републике Србије за 2022. годину („Службени гласник РС”, број 110/21) на Разделу 30 – Министарство за рад, запошљавање, борачка и социјална питања, програм 0903 – породично правна заштита грађана, функција 040 – породица и деца, програмска активност – 0001 – права корисника из области заштите породице и деце, економска класификација – 472.

5. Ова одлука ступа на снагу даном објављивања у „Службеном гласнику Републике Србије”.

05 број 401-1446/2022

У Београду, 17. фебруара 2022. године

**Влада**

Председник,

**Ана Брнабић,**с.р.